CELEX: 62015CJ0600
Language: da
Date: 2016-12-08
Title: Domstolens dom (Tiende Afdeling) af 8. december 2016.#Staatssecretaris van Financiën mod Lemnis Lighting BV.#Anmodning om præjudiciel afgørelse indgivet af Hoge Raad der Nederlanden.#Præjudiciel forelæggelse – forordning (EØF) nr. 2658/87 – toldunion og fælles toldtarif – tarifering – kombineret nomenklatur – position 8539, 8541, 8543, 8548 og 9405 – lamper med lysemitterende dioder (LED).#Sag C-600/15.

DOMSTOLENS DOM (Tiende Afdeling)
      8. december 2016 (
            *1
         )
      »Præjudiciel forelæggelse — forordning (EØF) nr. 2658/87 — toldunion og fælles toldtarif — tarifering — kombineret nomenklatur — position 8539, 8541, 8543, 8548 og 9405 — lamper med lysemitterende dioder (LED)«
      I sag C-600/15,
      angående en anmodning om præjudiciel afgørelse i henhold til artikel 267 TEUF, indgivet af Hoge Raad der Nederlanden (Nederlandenes øverste domstol, Nederlandene) ved afgørelse af 6. november 2015, indgået til Domstolen den 16. november 2015, i sagen:
      
         Staatssecretaris van Financiën
      
      mod
      
         Lemnis Lighting BV,
      
      DOMSTOLEN (Tiende Afdeling)
      sammensat af A. Borg Barthet (refererende dommer), som fungerende formand for Tiende Afdeling, og dommerne E. Levits og F. Biltgen,
      generaladvokat: Y. Bot
      justitssekretær: A. Calot Escobar,
      på grundlag af den skriftlige forhandling,
      efter at der er afgivet indlæg af:
      
               —
            
            
               Lemnis Lighting BV ved belastingadviseurs E. Mennes og B. Kalshoven
            
         
               —
            
            
               den nederlandske regering ved K. Bulterman og B. Koopman, som befuldmægtigede
            
         
               —
            
            
               den ungarske regering ved M. Fehér, G. Koós og A. Pálfy, som befuldmægtigede
            
         
               —
            
            
               Europa-Kommissionen ved A. Caeiros og P. Vanden Heede, som befuldmægtigede,
            
         og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
      afsagt følgende
      
         Dom
      
      
               1
            
            
               Anmodningen om præjudiciel afgørelse vedrører fortolkningen af toldposition 8539, 8541, 8543, 8548 og 9405 i den kombinerede nomenklatur, som er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT 1987, L 256, s. 1), i den affattelse, der følger af Kommissionens forordning (EF) nr. 1214/2007 af 20. september 2007 (EUT 2007, L 286, s. 1, herefter »KN«).
            
         
               2
            
            
               Anmodningen er blevet fremsat under en sag mellem Staatssecretaris van Financiën (statssekretæren for finansielle anliggender, Nederlandene, herefter toldmyndigheden) og Lemnis Lighting BV vedrørende tariferingen af lamper med lysemitterende dioder (herefter »LED-lamper«).
            
         
         Retsforskrifter
      
      
         Konventionen om det harmoniserede system
      
      
               3
            
            
               Toldsamarbejdsrådet, nu Verdenstoldorganisationen (WCO), blev oprettet ved den internationale konvention om oprettelse af nævnte råd, undertegnet i Bruxelles den 15. december 1950. Det harmoniserede varebeskrivelses- og varenomenklatursystem (herefter »HS«) blev udarbejdet af Verdenstoldorganisationen og oprettet ved den internationale konvention om det harmoniserede varebeskrivelses- og varenomenklatursystem (herefter »HS-konventionen«), der blev undertegnet i Bruxelles den 14. juni 1983, og som sammen med ændringsprotokollen hertil af 24. juni 1986 blev godkendt på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (EFT 1987, L 198, s. 1).
            
         
               4
            
            
               I henhold til HS-konventionens artikel 3, stk. 1, forpligter hver af de kontraherende parter sig til at drage omsorg for, at dens toldnomenklatur og statistiske nomenklatur er i overensstemmelse med HS, at anvende samtlige positioner og underpositioner i dette system, uden tilføjelser eller ændringer, samt de dertil knyttede koder og at følge nummerordenen i HS. Hver af de kontraherende parter forpligter sig ligeledes til at anvende de almindelige tariferingsbestemmelser vedrørende HS samt alle bestemmelser til de forskellige afsnit, kapitler og underpositioner i HS og til ikke at ændre disses rækkevidde.
            
         
               5
            
            
               Verdenstoldorganisationen godkender på de i HS-konventionens artikel 8 fastsatte betingelser de forklarende bemærkninger og de tariferingsudtalelser, som vedtages af HS-udvalget.
            
         
               6
            
            
               De forklarende bemærkninger til HS vedrørende pos. 8541 heri har følgende ordlyd:
               »A) Dioder, transistorer og lignende halvlederkomponenter
               […]
               Herunder hører bl.a.:
               
                        I.–
                     
                     
                        Dioder, som er komponenter med to tilledninger og med en enkelt pn overgang. Dioder tillader en strøm at passere i den ene retning (lederretning), men frembyder meget stor modstand i den modsatte retning (spærreretning). De anvendes til demodulering, ensretning, omskiftning etc.
                     
                  De vigtigste typer dioder er signaldioder, effektensretterdioder, dioder til spændingsstabilisering, spændingsreferencedioder (zenerdioder).
               
                        II.–
                     
                     
                        Transistorer […]
                     
                  
                        III.–
                     
                     
                        Lignende halvlederkomponenter […]
                     
                  De ovenfor beskrevne komponenter hører under denne position, uanset om de foreligger monteret, dvs. med tilledninger eller klemmer eller indkapslet, eller umonteret (elementer) eller blot i form af wafers, endnu ikke skåret i mikroplader (chips).
               […]
               B) Lysfølsomme halvlederkomponenter
               […]
               C) Lysemitterende dioder
               Lysemitterende dioder eller elektroluminiscerende dioder (baseret på bl.a. galliumarsenid eller galliumphosphid) er komponenter, der omdanner elektrisk energi til synlige, infrarøde eller ultraviolette stråler. De anvendes bl.a. til at vise eller sende data i kontrolsystemer.
               […]«
            
         
               7
            
            
               Følgende fremgår af de forklarende bemærkninger til HS vedrørende pos. 8543 heri:
               »Denne position omfatter alle elektriske maskiner og apparater, som ikke omfattes af nogen anden position i dette kapitel eller af en mere specificeret varebeskrivelse i andre af nomenklaturens kapitler[, bl.a. kapitel 84 og 90], og som ikke er undtaget fra kapitlet i medfør af bestemmelserne til kapitel 85 eller afsnit XVI.
               De elektriske maskiner og apparater under denne position skal have egen selvstændig funktion. De indledende bestemmelser i de forklarende bemærkninger til pos. 8479 for maskiner, apparater og mekaniske redskaber med selvstændig funktion gælder – med de fornødne tillempninger – også for maskiner og apparater under denne position.
               De fleste maskiner og apparater under denne position er sammensat af elektriske artikler eller dele (elektronrør, transformatorer, kondensatorer, spoler, modstande etc.), der udelukkende virker ved elektricitet. Positionen omfatter dog også elektriske maskiner og apparater, der indeholder mekanisk udstyr, forudsat [at] dette udstyr er af underordnet betydning i forhold til maskinens eller apparatets elektriske funktion.«
            
         
               8
            
            
               De forklarende bemærkninger til HS vedrørende pos. 8479 heri er affattet således:
               »Denne position omfatter kun maskiner, apparater og mekaniske redskaber, som har deres egen selvstændige funktion, og som:
               […]
               
                        c)
                     
                     
                        ikke kan tariferes i nogen anden position i dette kapitel, fordi de
                        […]
                        
                                 1°)
                              
                              
                                 ikke efter deres funktionsmetode eller type er omfattet af en speciel position
                              
                           […]
                        Mekaniske enheder under denne position adskiller sig fra andre dele til maskiner mv. (der tariferes efter reglerne i bestemmelse 2 b c til afsnit XVI) ved, at de har deres egen selvstændige funktion.
                        Følgende mekaniske enheder betragtes som maskiner mv. med selvstændig funktion:
                     
                  
                        A)
                     
                     
                        mekaniske anordninger […] hvis funktion kan udføres adskilt fra og uafhængigt af andre maskiner eller apparater […]
                     
                  
                        B)
                     
                     
                        mekaniske anordninger, som kun kan udføre deres funktion, når de er monteret på en anden maskine eller et andet apparat eller er indbygget i en mere sammensat maskinel enhed, forudsat at denne funktion:
                        
                                 1°)
                              
                              
                                 klart adskiller sig fra den funktion, der udføres af den maskine eller det apparat, hvorpå de skal monteres, eller af den maskinelle enhed, hvori de skal indbygges, og
                              
                           
                                 2°)
                              
                              
                                 ikke udgør en integrerende og uadskillelig del af maskinens, apparatets eller enhedens funktion.
                              
                           
                  […]«
            
         
               9
            
            
               De forklarende bemærkninger til HS vedrørende pos. 9405 heri har følgende ordlyd:
               »Positionen omfatter også identificerbare dele til lamper og belysningsartikler, lysskilte, navneplader med lys og lignende varer, ikke andetsteds tariferet […]
               Elektrisk udstyr, som foreligger særskilt (fx afbrydere, fatninger, ledninger, transformatorer, starteranordninger, belastningsspoler), er undtaget (kapitel 85).
               […]
               Positionen omfatter heller ikke:
               […]
               
                        h)
                     
                     
                        Elektriske glødelamper, udladningslamper (herunder rør i forskellige former såsom bogstaver, figurer, stjerner, osv.) og buelamper (pos. 85.39).
                     
                  […]«
            
         
         KN
      
      
               10
            
            
               Toldtarifering af varer, der indføres i Den Europæiske Union, fastsættes efter KN, som er baseret på HS.
            
         
               11
            
            
               I medfør af artikel 12, stk. 1, i forordning nr. 2658/87, som ændret ved Rådets forordning (EF) nr. 254/2000 af 31. januar 2000 (EFT 2000, L 28, s. 16), vedtager Europa-Kommissionen hvert år en forordning indeholdende en fuldstændig udgave af KN sammen med toldsatserne, således som denne følger af de foranstaltninger, der er vedtaget af Rådet for Den Europæiske Union eller af Kommissionen. Forordningen anvendes fra den 1. januar det følgende år.
            
         
               12
            
            
               De affattelser af KN, som finder anvendelse på de i hovedsagen omhandlede faktiske omstændigheder, der fandt sted i perioden mellem maj 2008 og marts 2011, er indeholdt i forordning nr. 1214/2007, Kommissionens forordning (EF) nr. 1031/2008 af 19. september 2008 (EUT 2008, L 291, s. 1), Kommissionens forordning (EF) nr. 948/2009 af 30. september 2009 (EUT 2009, L 287, s. 1) og Kommissionens forordning (EF) nr. 861/2010 af 5. oktober 2010 (EUT 2010, L 284, s. 1). Da ordlyden af de bestemmelser i KN, som finder anvendelse på disse faktiske omstændigheder, ikke er blevet berørt af de efterfølgende ændringer, skal der henvises til den affattelse af nomenklaturen, som er indeholdt i forordning nr. 1214/2007.
            
         
               13
            
            
               KN’s første del indeholder en række indledende bestemmelser. I denne del, under afsnit I, som indeholder de almindelige bestemmelser, findes afsnit A med overskriften »Almindelige tariferingsbestemmelser vedrørende [KN]«, hvori det bestemmes:
               »Tariferingen af varer i [KN] sker efter følgende regler:
               
                        1.
                     
                     
                        Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.
                     
                  […]
               
                        4.
                     
                     
                        Varer, som ikke kan tariferes i henhold til ovenstående bestemmelser, tariferes i samme position som de varer, hvormed de skønnes at have mest til fælles.
                     
                  […]
               
                        6.
                     
                     
                        Tariferingen af varer i underpositionerne inden for en position skal ske med hjemmel i underpositionsteksterne og de dertil hørende bestemmelser samt – med de fornødne tillempninger – efter ovennævnte bestemmelser, idet kun underpositioner på samme niveau er sammenlignelige. For denne bestemmelse gælder, at også relevante afsnits- og kapitelbestemmelser finder anvendelse, medmindre andet følger af sammenhængen.«
                     
                  
         
               14
            
            
               Anden del af KN, som har overskriften »Toldtariffen«, indeholder bl.a. afsnit XVI, hvori bestemmelse 4 har følgende ordlyd:
               »Såfremt en maskine (eller en kombination af maskiner) består af særskilte enheder (enten adskilte eller indbyrdes forbundne med rørsystemer, drivremme, elektriske ledninger eller på anden måde), som er bestemt til sammen at udføre en klart defineret funktion, som er beskrevet i en af positionerne i kapitel 84 eller kapitel 85, tariferes det hele i den position, som omfatter denne funktion.«
            
         
               15
            
            
               Afsnit XVI i KN indeholder kapitel 85, der har overskriften »Elektriske maskiner og apparater, elektrisk materiel samt dele dertil; lydoptagere og lydgengivere samt billed- og lydoptagere og billed- og lydgengivere til fjernsyn samt dele og tilbehør dertil«.
            
         
               16
            
            
               Bestemmelse 8 til kapitel 85 i KN fastsætter:
               »Ved anvendelse af pos. 8541 og 8542 gælder:
               ved »dioder, transistorer og lignende halvlederkomponenter« forstås komponenter, hvis funktion er afhængig af forandringer i modstanden under indvirkning af et elektrisk felt
               […]
               Ved tariferingen af varer, som er nævnt i denne bestemmelse, skal pos. 8541 og 8542 foretrækkes for en hvilken som helst anden position i nomenklaturen, undtagen pos. 8523, som kan omfatte varerne, især på grundlag af deres funktion.«
            
         
               17
            
            
               Bestemmelse 9 til kapitel 85 i KN bestemmer:
               »Ved »brugte primærelementer, brugte primærbatterier eller brugte elektriske akkumulatorer« i pos. 8548 forstås sådanne, som ikke kan anvendes til deres oprindelige formål som følge af brud, opskæring, slitage eller anden årsag, eller som ikke kan genoplades.«
            
         
               18
            
            
               KN’s kapitel 85 indeholder følgende toldpositioner:
               
                           »8539
                        
                        
                           Elektriske glødelamper og udladningslamper, herunder sealed beam-lamper samt ultraviolette lamper og infrarøde lamper; buelamper
                        
                     
                            
                        
                        
                            
                        
                     
                           […]
                        
                        
                           […]
                        
                     
                           8541
                        
                        
                           Dioder, transistorer og lignende halvlederkomponenter; lysfølsomme halvlederkomponenter, herunder fotoceller og solceller, også samlet i moduler eller paneler; lysemitterende dioder; monterede piezo-elektriske krystaller
                        
                     
                            
                        
                        
                            
                        
                     
                           […]
                        
                        
                           […]
                        
                     
                           8543
                        
                        
                           Elektriske maskiner og apparater med selvstændig funktion, ikke andetsteds tariferet i dette kapitel
                        
                     
                           […]
                        
                        
                           […]
                        
                     
                           8548
                        
                        
                           Affald og skrot af primærelementer, primærbatterier og elektriske akkumulatorer; brugte primærelementer, primærbatterier og elektriske akkumulatorer; elektriske dele til maskiner og apparater, ikke andetsteds tariferet i dette kapitel:
                           […]«
                        
                     
         
               19
            
            
               KN’s kapitel 94, der er indeholdt i denne nomenklaturs afsnit XX, har overskriften »møbler; sengebunde, madrasser, dyner, puder og lign.; lamper og belysningsartikler, ikke andetsteds tariferet; lysskilte, navneplader med lys og lignende varer; præfabrikerede bygninger«. Dette kapitel omfatter toldposition 9405, der er affattet således:
               »lamper og belysningsartikler (herunder projektører) og dele dertil, ikke andetsteds tariferet; lysskilte, navneplader med lys og lignende varer, med permanent monteret lyskilde, samt dele dertil, ikke andetsteds tariferet
               […]«
            
         
         Tvisten i hovedsagen og det præjudicielle spørgsmål
      
      
               20
            
            
               I perioden fra maj 2008 til marts 2011 indleverede Lemnis Lighting en række angivelser om overgang til fri omsætning af LED-lamper.
            
         
               21
            
            
               LED-lamperne er sammensat af forskellige elektroniske komponenter, en indkapsling af glas og en metalfatning. De skal anbringes i et lysarmatur og bruges til belysning.
            
         
               22
            
            
               En af de elektroniske komponenter er en trykt kontakt (printed circuit board, herefter en »PCB«) på 14 mm × 14 mm, hvorpå der er anbragt seks lysemitterende dioder (light emitting diodes; disse seks dioder benævnes herefter under et »de lysemitterende dioder«). De lysemitterende dioder omdanner elektrisk energi hidrørende fra elektricitetsnettet til synligt lys, når der løber elektrisk strøm gennem dioden i gennemstrømningsretningen.
            
         
               23
            
            
               PCB’en med de lysemitterende dioder er indkapslet af en kugle af glas. LED-lamperne består desuden af en fatning med såkaldt Edison-gevind med en diameter på 27 millimeter (en såkaldt E27-fatning, herefter »fatningen«). Hermed kan LED-lamperne anbringes i et lysarmatur.
            
         
               24
            
            
               De lysemitterede dioder kræver en konstant strømtilførsel. Derfor er der mellem fatningen og PCB’en indsat en elektronisk komponent, der udligner de strømsvingninger, som optræder i elektricitetsnettet. Denne elektroniske komponent indeholder blandt andet dioder, transistorer, modstande og spoler samt integrerede kredsløb.
            
         
               25
            
            
               LED-lamperne blev af Lemnis Lighting angivet som henhørende under underposition 8541 40 10 i KN, som er pålagt en told på 0%.
            
         
               26
            
            
               Toldmyndigheden fandt, at LED-lamperne henhørte under underposition 8543 70 90 i KN med en toldsats på 3,7%, og tilstillede Lemnis Lighting nogle påkrav om betaling af den hertil svarende told.
            
         
               27
            
            
               Lemnis Lighting påklagede denne tarifering, men toldmyndigheden afslog klagen. Virksomheden indbragte dette afslag for Rechtbank te Haarlem (retten i første instans i Harlem, Nederlandene), som frifandt toldmyndigheden. Lemnis Lighting appellerede denne dom til Gerechtshof Amsterdam (appeldomstolen i Amsterdam, Nederlandene).
            
         
               28
            
            
               Appelinstansen fastslog, at LED-lamper i henhold til bestemmelse 4 i de almindelige tariferingsbestemmelser vedrørende KN skal tariferes i underposition 8539 22 90 i nævnte nomenklatur med en toldsats på 2,7%, eftersom LED-lamperne har mest tilfælles med de glødelamper, der er omhandlet i KN-pos. 8539.
            
         
               29
            
            
               Toldmyndigheden iværksatte kassationsanke til prøvelse af dommen fra Gerechtshof Amsterdam (appeldomstolen i Amsterdam) for den forelæggende ret, Hoge Raad der Nederlanden (Nederlandenes øverste domstol), og Lemnis Lighting iværksatte kassationskontraanke. Denne retsinstans er i tvivl om, hvorledes LED-lamperne skal tariferes.
            
         
               30
            
            
               Retsinstansen finder, at for så vidt som ingen af positionerne 8539, 8541 og 8543 i KN, efter dennes opfattelse, kommer i betragtning i medfør af den almindelige KN-tariferingsbestemmelse 1, er det muligt at tarifere LED-lamperne ved hjælp af de almindelige tariferingsbestemmelser 2 og 3. Denne retsinstans har tillige anført, at hvis LED-lamperne skal anses for »elektriske dele til maskiner og apparater« eller for »lamper og belysningsartikler og dele dertil«, opstår spørgsmålet, om de kan henhøre under henholdsvis KN-pos. 8548 eller 9405.
            
         
               31
            
            
               På denne baggrund har Hoge Raad der Nederlanden (Nederlandenes øverste domstol) besluttet at udsætte sagen og forelægge Domstolen følgende præjudicielle spørgsmål:
               »Skal position 8539, 8541, 8543, 8548 og 9405 i [KN] fortolkes således, at produkter som [LED-lamper], der er sammensat af lysemitterende dioder og andre elektriske komponenter samt en glasindkapsling og en Edison-fatning, og som tjener til belysning efter at være blevet anbragt i en belysningsartikel, skal tariferes i en af disse positioner? I bekræftende fald, i hvilken af disse positioner skal produkterne da tariferes? I benægtende fald, i hvilken anden position skal tariferingen da ske?«
            
         
         Om det præjudicielle spørgsmål
      
      
               32
            
            
               Med sit spørgsmål ønsker den forelæggende ret nærmere bestemt oplyst, hvilken af KN-pos. 8539, 8541, 8543, 8548 eller 9405 LED-lamper som de i hovedsagen omhandlede henhører under.
            
         
               33
            
            
               Indledningsvis bemærkes, at når Domstolen er forelagt en anmodning om præjudiciel afgørelse vedrørende tarifering, er dens opgave i højere grad at oplyse den nationale ret om de kriterier, ved anvendelse af hvilke den nationale ret er i stand til at tarifere de pågældende produkter korrekt i KN, end selv at foretage denne tarifering, og dette så meget desto mere som Domstolen ikke nødvendigvis er i besiddelse af alle de hertil nødvendige oplysninger. Den nationale ret er således under alle omstændigheder bedre i stand til at foretage tariferingen (dom af 12.6.2014, Lukoyl Neftohim Burgas, C-330/13, EU:C:2014:1757, præmis 27 og den deri nævnte retspraksis).
            
         
               34
            
            
               Det tilkommer derfor den forelæggende ret at foretage tariferingen af de i hovedsagen omhandlede produkter i lyset af Domstolens besvarelse af det af retten forelagte spørgsmål.
            
         
               35
            
            
               Med henblik på at give den forelæggende ret en anvendelig besvarelse skal det indledningsvis bemærkes, at det for det første, som anført i denne doms præmis 13, fremgår af de almindelige tariferingsbestemmelser vedrørende KN, at tariferingen af varer skal ske i henhold til positionsteksterne og de til afsnit og kapitler knyttede bestemmelser, idet overskrifter til afsnit, kapitler og underkapitler alene tjener til orientering.
            
         
               36
            
            
               Det fremgår for det andet af Domstolens faste praksis, at det følger af såvel retssikkerheds- som kontroltekniske hensyn, at det afgørende kriterium for tarifering af varer normalt vil være disses objektive karakteristika og egenskaber som beskrevet i den enkelte position i KN og de supplerende bestemmelser til dennes afsnit og kapitler (jf. dom af 12.6.2014, Lukoyl Neftohim Burgas, C-330/13, EU:C:2014:1757, præmis 34 og den deri nævnte retspraksis).
            
         
               37
            
            
               Hvad angår de forklarende bemærkninger til HS skal det tilføjes, at de på trods af deres manglende bindende virkning udgør et vigtigt hjælpemiddel til at sikre en ensartet anvendelse af den fælles toldtarif, hvorfor de som sådan kan betragtes som gyldige bidrag til dens fortolkning (dom af 17.3.2016, Sonos Europe, C-84/15, EU:C:2016:184, præmis 33 og den deri nævnte retspraksis).
            
         
               38
            
            
               LED-lamper som dem, der er omhandlet i hovedsagen, er hverken udtrykkeligt omhandlet i ordlyden af KN-pos. 8539, 8541, 8548 eller 9405 eller i ordlyden af bestemmelserne i KN’s afsnit og kapitler, eller i de forklarende bemærkninger til KN eller HS.
            
         
               39
            
            
               Det skal dog undersøges, om de nævnte LED-lamper kan tariferes i en af disse KN-positioner.
            
         
               40
            
            
               Hvad angår KN-pos. 8539 fremgår det af dennes ordlyd, at denne specifikt og udelukkende henviser til »elektriske glødelamper og udladningslamper, herunder sealed beam-lamper samt ultraviolette lamper og infrarøde lamper; buelamper«. Følgelig vedrører denne position alene lamper, som anvender en særlig teknik for at frembringe lys.
            
         
               41
            
            
               De objektive karakteristika og egenskaber for varer som de i hovedsagen omhandlede svarer ikke til denne ordlyd. LED-lamperne afgiver således lys ved hjælp af lysemitterende dioder, dvs. at de spreder lys på en måde, der ikke er omfattet af KN-position 8539.
            
         
               42
            
            
               Derfor kan varer som de i hovedsagen omhandlede ikke henhøre under KN-pos. 8539.
            
         
               43
            
            
               Hvad angår KN-pos. 8541 vedrører denne blandt andet »lysemitterende dioder«. Som det fremgår af forelæggelsesafgørelsen og de indlæg, der er afgivet for Domstolen, er det ubestridt, at sådanne dioder er en bestanddel af LED-lamper.
            
         
               44
            
            
               Det bemærkes i denne forbindelse, at ifølge den forklarende bemærkning til HS vedrørende pos. 8541, omfatter denne position lysemitterende dioder eller elektroluminiscerende dioder, som er komponenter, der omdanner elektrisk energi til synlige, infrarøde eller ultraviolette stråler. De anvendes bl.a. til at vise eller sende data i kontrolsystemer.
            
         
               45
            
            
               Det følger heraf, at KN-pos. 8541 omfatter lysemitterende dioder, der ikke er sat sammen med andre elektroniske komponenter. Imidlertid må det konstateres, at LED-lamperne ikke alene består af lysemitterende dioder, men også af en række andre komponenter, der er nødvendige for deres funktionsdygtighed, såsom en pære af glas, en PBC og en fatning.
            
         
               46
            
            
               LED-lamperne kan derfor ikke tariferes i KN pos. 8541.
            
         
               47
            
            
               Hvad angår KN-pos. 8548 må det konstateres, at denne bl.a. omfatter »elektriske dele til maskiner og apparater«.
            
         
               48
            
            
               Det bemærkes, at selv om KN ikke definerer begrebet »dele« som omhandlet i KN-pos. 8548, fremgår det af Domstolens praksis i relation til kapitel 84 og 85 i afsnit XVI og kapitel 90 i afsnit XVIII i KN, at begrebet »dele« indebærer, at der er en helhed, som ikke kan fungere uden delene. Det følger af denne retspraksis, at det for at kunne kvalificere en vare som en »del« som omhandlet i de nævnte kapitler ikke er tilstrækkeligt at vise, at maskinerne eller apparaterne uden denne vare ikke kan opfylde de behov, de er bestemt til. Det skal desuden fastslås, at den pågældende maskines eller det pågældende apparats mekaniske eller elektriske funktion afhænger af den nævnte vare (dom af 12.12.2013, HARK, C-450/12, EU:C:2013:824, præmis 36 og den deri nævnte retspraksis).
            
         
               49
            
            
               I det foreliggende tilfælde fremgår det af de faktiske omstændigheder, som den forelæggende ret lægger til grund, at LED-lamperne kan anbringes i et lysarmatur. Desuden kræver de lysemitterede dioder en konstant strømtilførsel. Det bemærkes imidlertid, således som Kommissionen har anført i sit skriftlige indlæg, at skønt en belysningsartikel uden lampe ikke kan afgive lys, afhænger belysningsartiklens mekaniske eller elektriske funktion ikke af, om der er en LED-lampe i apparatet eller ej.
            
         
               50
            
            
               Derfor kan det fastslås, at LED-lampen ikke er nødvendig for et lysapparats funktion. Henset til Domstolens praksis, der er nævnt i denne doms præmis 48, kan en sådan lampe derfor ikke kvalificeres som en »del« af et lysapparat og følgelig ikke henhøre under KN-pos. 8548.
            
         
               51
            
            
               Desuden kan LED-lamper ikke anses for »lamper og belysningsartikler (herunder projektører) og dele dertil« som omhandlet i KN-pos. 9405.
            
         
               52
            
            
               Af hensyn til en sammenhængende og ensartet anvendelse af den fælles toldtarif bør begrebet »dele« som omhandlet i pos. 9405 i KN således få samme definition som den, der følger af Domstolens praksis vedrørende KN’s øvrige kapitler, som er nævnt i denne doms præmis 48.
            
         
               53
            
            
               Følgelig kan LED-lamper ikke henhøre under KN-pos. 9405, idet disse lamper, som det fremgår af denne doms præmis 49 og 50, ikke kan anses for »dele« af belysningsartikler, der ikke kan fungere uden disse lamper.
            
         
               54
            
            
               For så vidt angår KN-pos. 8543 fremgår det af denne positions ordlyd, at denne omfatter »elektriske maskiner og apparater med selvstændig funktion, ikke andetsteds tariferet i kapitel [85 i KN]«. Et produkt kan derfor kun henføres under den nævnte position, når det ikke er muligt at tarifere produktet i en anden position i dette kapitel 85. Det fremgår af denne doms præmis 42, 46 og 50, at dette er tilfældet i den foreliggende sag (jf. analogt dom af 25.2.2016, G. E. Security, C-143/15, EU:C:2016:115, præmis 71).
            
         
               55
            
            
               Desuden finder KN-pos. 8543 kun anvendelse på elektriske maskiner eller apparater, hvis de har en selvstændig funktion (jf. dom af 20.11.2014, Rohm Semiconductor, C-66/13, EU:C:2014:2388, præmis 27).
            
         
               56
            
            
               Det fremgår således af de forklarende bemærkninger til HS vedrørende pos. 8543 i HS, at elektriske anordninger med selvstændig funktion skal anses for maskiner eller apparater som omhandlet i denne position. I de forklarende bemærkninger anføres det tillige, at de fleste maskiner og apparater under denne position er sammensat af elektriske artikler eller dele (elektronrør, transformatorer, kondensatorer, spoler, modstande osv.), der udelukkende virker ved elektricitet, og at positionen dog også omfatter elektriske maskiner og apparater, der indeholder mekanisk udstyr, forudsat at dette udstyr er af underordnet betydning i forhold til maskinens eller apparatets elektriske funktion. I dette punkt præciseres det endvidere, at bestemmelserne i de forklarende bemærkninger til pos. 8479 i HS vedrørende maskiner og apparater med selvstændig funktion gælder – med de fornødne tillempninger – for maskiner og apparater under pos. 8543 i HS.
            
         
               57
            
            
               I så henseende bliver det i de forklarende bemærkninger til HS vedrørende pos. 8479 heri præciseret dels, at positionen omfatter maskiner, apparater og mekaniske redskaber, der har deres egen selvstændige funktion, og som ikke kan tariferes i nogen anden position i kapitel 84 i HS, fordi de ikke efter deres funktionsmetode eller type er omfattet af en speciel position, dels, at maskiner og apparater henhørende under nævnte position adskiller sig fra andre dele til maskiner eller apparater (der tariferes efter de almindelige bestemmelser om dele, fordi de har deres egen selvstændige funktion).
            
         
               58
            
            
               I det foreliggende tilfælde har LED-lamperne en belysningsfunktion. Denne funktion varetages ved hjælp af lysemitterende dioder, hvorigennem der løber en konstant strømtilførsel. I denne forbindelse er der ikke nødvendigvis behov for at indsætte lamperne i et lysapparat, for at de kan varetage belysningsfunktionen, idet en elektrisk strømtilførsel er tilstrækkelig til at få dem til at virke. LED-lamperne har således en selvstændig funktion.
            
         
               59
            
            
               Henset til samtlige ovenstående betragtninger skal den forelæggende rets spørgsmål besvares med, at KN skal fortolkes således, at varer som de i hovedsagen omhandlede LED-lamper henhører under KN-pos. 8543 med forbehold af den forelæggende rets bedømmelse af samtlige de faktiske omstændigheder, som den råder over.
            
         
         Sagens omkostninger
      
      
               60
            
            
               Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagens omkostninger. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
            
          
            
               På grundlag af disse præmisser kender Domstolen (Tiende Afdeling) for ret:
            
          
               
                  
                     Den kombinerede nomenklatur, som er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, i den affattelse, der følger af Kommissionens forordning (EF) nr. 1214/2007 af 20. september 2007, skal fortolkes således, at varer som de i hovedsagen omhandlede lamper med lysemitterende dioder henhører under position 8543 i denne nomenklatur med forbehold af den forelæggende rets bedømmelse af samtlige de faktiske omstændigheder, som den råder over.
                  
               
             
               
                  
                     Underskrifter
                  
               
            (
            *1
         ) – * Processprog: nederlandsk.